b"\n_START_ARTICLE_\nAnal\xc3\xa8ptic\n_START_PARAGRAPH_\nUn anal\xc3\xa8ptic, del grec \xce\xb1\xce\xbd\xce\xb1\xce\xbb\xce\xb7\xcf\x80\xcf\x84\xce\xb9\xce\xba\xc3\xb3\xcf\x82, \xe2\x80\x98restaurador', \xc3\xa9s aquella subst\xc3\xa0ncia o medicament d'acci\xc3\xb3 estimulant sobre els \xc3\xb2rgans, aparells o funcions dels \xc3\xa9ssers vius. B\xc3\xa0sicament actueen sobre el sistema nervi\xc3\xb3s central, en especial al bulb i, de manera particular, sobre el centre respiratori i el centre vasomotor. Aix\xc3\xad es pot parlar d'anal\xc3\xa8ptic respiratori, referit a aquelles subst\xc3\xa0ncies o f\xc3\xa0rmacs que promouen o faciliten l'acci\xc3\xb3 de respirar. Tamb\xc3\xa9 tenen una acci\xc3\xb3 directa sobre l'aparell circulatori perif\xc3\xa8ric, la qual cosa fa augmentar immediatament el volum de sang circulant i, en conseq\xc3\xbc\xc3\xa8ncia, millora l'oxigenaci\xc3\xb3 dels teixits i dels principals \xc3\xb2rgans._NEWLINE_Antigament foren molt usats com a anal\xc3\xa8ptics la c\xc3\xa0mfora, la cafe\xc3\xafna i l'estricnina. Avui en dia s'utilitzen majorit\xc3\xa0riament productes sint\xc3\xa8tics sovint derivats tetraz\xc3\xb2lics (pentilentetrazole), de l'efedrina, de l'\xc3\xa0cid nicot\xc3\xadnic (niquetamida), etc. S\xc3\xb3n for\xc3\xa7a utilitzats com a t\xc3\xb2nics card\xc3\xadacs i estimulants en casos de xoc, intoxicaci\xc3\xb3, asf\xc3\xadxia, etc., per\xc3\xb2 sempre a dosis petites, atesa la seva alta toxicitat. _NEWLINE_Actualment el terme anal\xc3\xa8ptic s'empra majorit\xc3\xa0riament per als agents que actuen sobre el sistema nervi\xc3\xb3s, especialment al sistema nervi\xc3\xb3s central (psicoanal\xc3\xa8ptics). Un exemple ben conegut \xc3\xa9s la cafe\xc3\xafna, tamb\xc3\xa9 amb funci\xc3\xb3 cardioanal\xc3\xa8ptica, o els timoanal\xc3\xa8ptics, estimulants de l'estat d'\xc3\xa0nim, m\xc3\xa9s coneguts com a antidepressius. S\xc3\xb3n nooanal\xc3\xa8ptics, estimuladors de l'activitat cerebral relacionada amb el pensament (ideaci\xc3\xb3, imaginaci\xc3\xb3...), totes les amfetamines."